Suomi noudattaa palautuskieltoon liittyviä säännöksiä. Palautuskielto sisältyy perustuslakiin, ulkomaalaislakiin sekä kansainvälisiin sopimuksiin, joita Maahanmuuttovirasto ja muutoksenhakutuomioistuimet noudattavat ratkaistessaan turvapaikka-asioita. Palautuskielto määrää, että ketään ei saa palauttaa alueelle, jossa häntä uhkaa kuolemanrangaistus, kidutus, vaino tai muu epäinhimillinen tai ihmisarvoa loukkaava kohtelu.
Palautuskielto huomioidaan prosessin joka vaiheessa:
Maahanmuuttovirasto ottaa palautuskiellon huomioon tehdessään turvapaikkapäätöstä.
Hallinto-oikeus ottaa palautuskiellon huomioon käsitellessään hakijan valitusta kielteisestä päätöksestä.
Poliisi ottaa palautuskiellon huomioon ennen kuin palauttaa kielteisen päätöksen saaneen ulkomaalaisen.
Palauttamiskiellosta on ehdottomat ja velvoittavat säännökset useassa kansainvälisessä sopimuksessa, EU-lainsäädännössä sekä Suomen kansallisessa lainsäädännössä.